
הוועדה המיוחדת לצדק חלוקתי ולשוויון חברתי

הכנסת העשרים
מושב שלישי
<פרוטוקול מס' 31>
מישיבת הוועדה המיוחדת לצדק חלוקתי ולשוויון חברתי
יום רביעי, ה' בשבט התשע"ז (01 בפברואר 2017), שעה 10:00
<סדר היום:>
<בחינת השוואת תנאי חיילים וחיילות המשרתים שרות חובה לתנאי משרתי שירות לאומי בתחבורה ציבורית>
נכחו:

<חברי הוועדה:> 
מכלוף מיקי זוהר – היו"ר
יוליה מלינובסקי

<מוזמנים:> 
	שר-שלום ג'רבי
	–
	מנכ"ל הרשות לשרות לאומי אזרחי

	ניר ישוע
	–
	רמ"ח תוא"ר, משרד הביטחון

	ליאור בראיין
	–
	אגף תקציבים, משרד האוצר

	שלומית עמוס
	–
	מנהלת אגף תעריפים וכרטוס, משרד התחבורה והבטיחות בדרכים

	רן שדמי
	–
	מנהל אגף פיננסי וכלכלי, משרד התחבורה והבטיחות בדרכים

	עודד רביבי
	–
	ראש המועצה, מועצה מקומית אפרת

	איתי חיים
	–
	יו"ר, תחבורה בדרך שלנו

	יצחק אליהו
	–
	פעיל חברתי


<מנהל/ת הוועדה:>
אריאלה אהרון
<רישום פרלמנטרי:>
אתי בן-שמחון
<בחינת השוואת תנאי חיילים וחיילות המשרתים שרות חובה לתנאי משרתי שירות לאומי בתחבורה ציבורית>
<היו"ר מכלוף מיקי זוהר:>
שלום לכולם, אני מתכבד לפתוח את הוועדה לצדק חלוקתי ושוויון חברתי. הנושא שלפנינו היום: בחינת השוואת תנאי חיילים וחיילות המשרתים שרות חובה לתנאי משרתי שירות לאומי בתחבורה ציבורית.

אני מודה כמובן לאורחים, לבית ספר עמית שהגיעו לכאן, וכמובן למי שהביא את הדיון הזה לפתחנו - עודד רביבי, ראש מועצת אפרת. אני מודה לך על הרעיון החשוב, ותיכף נרחיב לגביו. 
מספר משפטים בשם הוועדה. כמו שאמרתי, אנחנו חרטנו על דגלנו למנוע פערים וקיפוח של אוכלוסיות מסוימות, בין אם על רקע גיאוגרפי, חברתי או אישי ואמוני. אנחנו מנסים למנוע את זה באמצעות הוועדה, וזו מטרת הוועדה. חייב לציין בכנות רבה שהיו הרבה הישגים לוועדה עד כה, ואני אפילו מופתע מסך ההישגים שהושג בה, ואני מאמין שגם עוד יושגו הרבה בהמשך. כרגע ביקשתי ממנהלת הוועדה לבדוק כמה פעמים התכנסנו מתחילת המושב, ויש לי תחושה טובה שאנחנו נהיה בין המובילים, כי כאשר הקמנו את הוועדה, אמרו, למה אתם מקימים את הוועדה הזאת? מה המשמעויות שלה? היום הולך ומסתבר שלוועדה הזאת יש גם הרבה מאוד השפעה וטוב שכך.  

הנושא שאנחנו דנים בו היום הוא נושא שבאמת מטריד. אנחנו יודעים שיש ציבור רחב שלא הולך לשרות בצבא, אלא הולך לשרות לאומי, גם ממניעים דתיים-אמוניים שלו, וגם מתוך העדפה. אנחנו כמובן בעד שיהיה שרות מכל סוג שהוא לטובת המדינה. אנחנו רואים מצב שהוא קצת אבסורד שיש קיפוח, ולכן עוררנו את הדיון הזה בשאיפה שהקיפוח הזה ייפסק כבר מהיום, ונקווה זה מה שיהיה בסוף הדיון הזה נוכל לומר. 
ראשית, חברי, עודד רביבי, יתאר את הבעיה, ומשם נתקדם לדוברים נוספים. בבקשה.
<עודד רביבי:>
תודה רבה, אדוני היושב ראש, תלמידות יקרות, מכובדיי כולם, חברי שר-שלום ג'רבי, בתור מי שאמון על דאגה לבנות השרות הלאומי השיג הישג משמעותי וחשוב אחר מאבק של שנים רבות. 
<שר-שלום ג'רבי:>
תרחיב בעניין.
<עודד רביבי:>
ההישג בשורה אחת אומר שבנות השרות הלאומי, ובני השרות הלאומי, מי שבעצם מנוע משרות, נהנים מתחבורה ציבורית חינם לכל מקום בכל שעה, ומאחר והם לא משרתים על מדים, אז פועל יוצא מזה, שבעצם הם על לבוש אזרחי זכאים לתחבורה ציבורית בכל רחבי הארץ. כתוצאה מהחלטה מבורכת זו, נוצר מצב מעט אבסורדי, שדווקא מי שמשרת בצה"ל, שזאת בעצם החובה החוקית, וכל היתר הן רק ברירות מחדל שנולדו אחרי זה, מי שמשרת על-פי חוק, יצא במידה מסוימת נפגע - למה נפגע? כי החיילים והחיילות שמשרתים שירות חובה בצבא, זכאים לנסיעה חינם אך ורק אם הם לובשי מדים, או אם יש להם פטור מיוחד, או אם החצי השנה האחרונה לשירות – רק חיילים קרביים אם אני זוכר נכון. 
<היו"ר מכלוף מיקי זוהר:>
גם לוחמים.

<עודד רביבי:>
אז יוצא מצב שהחיילים הרגילים שפועלים על-פי חוק, מקבלים תנאים פחותים מאלה שלובשים בגדים אזרחיים. אז יעדי הנסיעה יכולים להיות אותם יעדים, מטרות הנסיעה יכולות להיות אותן מטרות, מי שמשרת שרות לאומי יזכה לנסיעה חינם, ומי שמשרת שרות חובה, הצטרך לשלם בכסף מלא. ולכן, הבקשה היא לעשות פעולה אחת מאוד פשוטה – לבוא ולקבוע שאותם תנאים שחלים על משרתי השירות הלאומי, יחולו גם על מי שמשרתים בצבא שרות מלא, ולא יחייבו אותם לקבל נסיעות חינם רק אם הם לובשי מדים.  

<היו"ר מכלוף מיקי זוהר:>
אני חייב לציין שהדבר פשוט בעיניי. אתה אומר אותו עכשיו כאן בצורה כזו שהיא באמת פשוטה וברורה. אם אנחנו נותנים הטבה למשרתי שרות לאומי לנסיעה בחינם כשהם לובשים בין כה וכה בגדים אזרחיים, כי עצם השרות שלהם הוא עם בגדים אזרחיים, וחייל צבא שמשרת בצבא, לא יקבל את ההטבה הזאת, זה באמת דבר שהוא אבסורד, זה עיוות שצריך לתקן אותו. אני מקווה שהיום כבר נבין שכן. 
<שר-שלום ג'רבי:>
בוקר טוב, שר-שלום ג'רבי, אני מנכ"ל רשות השרות הלאומי-אזרחי. אדוני יושב ראש המועצה, ידידי הטוב, ראש המועצה המצוין של אפרת, מעלה כאן נקודה מצוינת. בראש ובראשונה, אנחנו בעד להיטיב עם החיילים בכל דבר ועניין. כאדם דתי, וכמשפחה שכולה, אני אומר שהדבר הראשון בעיניי זה שרות בצה"ל. 

בעיניי המצווה הראשונה מדאורייתא מבחינתי לשרת בצה"ל, במקרה אני במילואים, אני לא הולך עם מדים. 

צריך להסביר מה זה השרות הלאומי, ואני חוזר עוד פעם, מה שאפשר ואיפה שאפשר להועיל, להיטיב, להוסיף לחיילי צה"ל – קודם כל. 

אנחנו ברוך השם, הגענו להישג גדול מאוד שלפני שנה מתנדבי השרות הלאומי-אזרחי נוסעים בתחבורה ציבורית חינם בכל הארץ, הישג אדיר, שאני מודה שמאז שנכנסתי לתפקידי, אחד מהיעדים המרכזיים שלי היה להשוות את התנאים של מתנדבי השרות לאומי-אזרחי לחיילי צה"ל, חיילים העורפיים, יש לומר, לא הקרביים, הקרביים מגיע להם יותר. אבל אני מאמין באמונה שלמה שמתנדבי השרות לאומי אזרחי עושים לא פחות מאשר חיילים עורפיים, לא רוצה להגיד יותר, אבל לא פחות בוודאי, ולכן כל ההטבות שמגיעים לחיילים, אנחנו דורשים, לוחצים במאבקים קשים מאוד, יחד עם השר הממונה אורי אריאל. 
<היו"ר מכלוף מיקי זוהר:>
פה אנחנו מצב הפוך.

<שר-שלום ג'רבי:>
נכון. אני שמח קודם כל שיש משהו שאנחנו מובילים. 

<היו"ר מכלוף מיקי זוהר:>
משהו שמקבלים מתנדבי - - -

<שר-שלום ג'רבי:>

בואו נמשיך. בואו נבין מה זה האוכלוסייה של שרות-לאומי אזרחי. קודם כל, אין דבר כזה העדפה, אני אתקן אותך יושב ראש הוועדה.

<היו"ר מכלוף מיקי זוהר:>
רגע, אדוני רק יחדד את המסר. אדוני בעד לתת לחיילי חובה את ההטבה או לא? אז מה הנושא שאתה רוצה לומר עכשיו?

<שר-שלום ג'רבי:>
בוא נבין מה הסוגיה כאן. הסוגיה היא פשוטה מאוד – למה מתנדבי השרות הלאומי אזרחי מקבלים נסיעות בתחבורה ציבורית ולא חייבים מדים? וחיילי צה"ל חייבים מדים. 

<היו"ר מכלוף מיקי זוהר:>
אז אנחנו רוצים לשנות את זה. 

<שר-שלום ג'רבי:>
אני כבר אומר לך, כל מה שאפשר - - -

<יוליה מלינובסקי (ישראל ביתנו):>
בואו נשמע למה זה קורה?
<שר-שלום ג'רבי:>

למה זה קורה? אם אני הייתי הרמטכ"ל, הייתי - - -


אני לא אומר כאן, אני רב סרן. 

<היו"ר מכלוף מיקי זוהר:>
אדוני, אנחנו פשוט רוצים להיות פרקטיים כדי לדבר, הדיון יכול להסתיים בעוד עשר דקות, אני אסביר לך למה. כי בעוד עשר דקות יגיד רפרנט של משרד האוצר – נציגת משרד האוצר פה, ונציג משרד התחבורה, הם יכולים עכשיו, בעוד עשר דקות להגיד, קיבלנו, טעינו, נסדר את זה. כל החיילים יקבלו את ההטבה בין אם הם לובשים מדים, בשרות חובה כמובן, לא בשרות מילואים, בין אם הם לובשים מדים, ובין אם לא לובשים מדים, אז יכול להיות שאנחנו בכלל יכולים ללכת לעשות עבודה חשובה עכשיו בכנסת.

אז בוא, תחדד. 

<שר-שלום ג'רבי:>
אני יכול גם לא לדבר. אתם רוצים שאני אסביר למה בשרות הלאומי זה ככה, אני מוכן להסביר.

אז אני אסביר לכם למה זה ככה. היום יש בשרות הלאומי אזרחי 18 אלף משרתים. יש 8,000 בנות דתיות, 4,500 ערבים, 1,600 חרדים, 700 נוער בסיכון, 1,500 בעלי צרכים מיוחדים. 
<היו"ר מכלוף מיקי זוהר:>
אף אחד לא חשב שצריך - - -

<שר-שלום ג'רבי:>
רק שנייה, תאמין לי, חבר הכנסת זוהר, אני בא לעזור לך. תאמין לי, ואני אומר לך בראש ובראשונה, מה שאפשר לעזור לחיילי צה"ל, אני אומר ראשון, בראש ובראשונה. רק תבינו, אתם רוצים לשמוע את האמת. אם רוצים להגיד שאני בעד, אז אני בעד. 

<יוליה מלינובסקי (ישראל ביתנו):>
18 אלף – אז אתה אומר שפשוט ל-18 אלף יותר קל לתת מאשר לכל שאר החיילים? השורה תחתונה.

<שר-שלום ג'רבי:>
לא, זה לא מה שאני אומר. 

אתם רוצים לשמוע? אני יכול ללכת למילואים. הודיעו לי אתמול בלילה להגיע לכאן. אם אתם רוצים – אני לא מבין בכלל, אנחנו לא בשני צדי המתרס. לא, אבל אני לא מצליח להבין איך הדיון מתחיל להגיע לכאן שזה נראה שזה אתם ואני. השרות הלאומי לא כולם - - -

<היו"ר מכלוף מיקי זוהר:>
מה המסר?

<יוליה מלינובסקי (ישראל ביתנו):>
אדוני, אתה פשוט מתנהג קצת באגרסיביות. אנחנו מאוד רוצים לשמוע. 

<שר-שלום ג'רבי:>
אני לא מתנהג. אתם פשוט לא מבינים מה זה – לא נעים לי להגיד לך גברתי, כנראה את לא יודעת מה זה השרות הלאומי. כנראה שאת לא יודעת, אני רוצה ללמד אותך. 

<היו"ר מכלוף מיקי זוהר:>
לא הבנתי איך התפתח הדיון הזה. 

<שר-שלום ג'רבי:>
אני לא מושג. אתם קוטעים אותי. אם תתנו לי לדבר - - - 

<היו"ר מכלוף מיקי זוהר:>
אני מבקש ממך מסר. 

<שר-שלום ג'רבי:>
המסר הוא פשוט מאוד. את יכולה להיאנח, את לא יודעת מה זה השרות הלאומי, מה לעשות. 

<היו"ר מכלוף מיקי זוהר:>
מה המסר?

<שר-שלום ג'רבי:>
המסר הוא פשוט מאוד. בשרות הלאומי בשוני מחיילי צה"ל, אי אפשר לדרוש מדים מסיבה אחת.
<היו"ר מכלוף מיקי זוהר:>
מי דרש מדים?

<שר-שלום ג'רבי:>
אתה שואל מה ההבדל? למה בשרות לאומי אין מדים, נכון, זו השאלה.

<היו"ר מכלוף מיקי זוהר:>
לא, לא שאלתי. 

<שר-שלום ג'רבי:>
זה הדיון.

<היו"ר מכלוף מיקי זוהר:>
לא. 

<שר-שלום ג'רבי:>
יושב ראש הוועדה, זה מה שהסבירו לי. 

<היו"ר מכלוף מיקי זוהר:>
לא. הדיון שלי הוא כזה. מדוע נותנים לשרות לאומי את ההטבה, סליחה. מאחר ונותנים לשרות לאומי את ההטבה לנסוע בתחבורה ציבורית מבלי ללבוש מדים, מדוע לא עושים את אותו הדבר גם לחיילי צה"ל? זו השאלה. 

<שר-שלום ג'רבי:>
אז יפה מאוד, אני רוצה להסביר לך. 

<היו"ר מכלוף מיקי זוהר:>
אז אתה חושב שצריך גם לחיילי צה"ל או לא? אתה חושב שכן?

<שר-שלום ג'רבי:>
כן. אבל אני רוצה להסביר לך.

<היו"ר מכלוף מיקי זוהר:>
בסדר, אבל מי דיבר על השרות הלאומי? מה, אני ביקשתי להפסיק את השרות לאומי עכשיו?

<שר-שלום ג'רבי:>
סליחה, אם אני באתי לכאן - - - 

<היו"ר מכלוף מיקי זוהר:>
אתה רוצה לבוא ולספר על השרות הלאומי?

<שר-שלום ג'רבי:>
סליחה, אני שואל אותך שאלה, באתי כדי לשאול אותי אם אני בעד או נגד? אז אפשר היה לשאול אותי בטלפון, אני אומר לך בעד. אני לא מבין מה הדיון. 

אדוני היושב ראש, אני מנכ"ל משרד ממשלתי. אני באתי להסביר למה. אני אסביר עוד שני משפטים, ותעשו מה שאתם רוצים. 

<היו"ר מכלוף מיקי זוהר:>
מה אתה רוצה להסביר?

<שר-שלום ג'רבי:>
אני אסביר לך מאוד פשוט. יש אוכלוסיות בשרות הלאומי, בשוני מהצבא, ומי בא לשרות הלאומי, זה מי שקיבל פטור מצה"ל הוא לא נקרא לגיוס. יש אוכלוסיות שאסור שהם יילכו עם מדים מסיבה אחת.

<היו"ר מכלוף מיקי זוהר:>
מי ביקש שהם יילכו עם מדים?

<שר-שלום ג'רבי:>
טוב, או.קיי. תודה. 

<היו"ר מכלוף מיקי זוהר:>
בוא, אתה רוצה שאני אגיד לך - - - אתה תבטיח לא להיפגע?

<שר-שלום ג'רבי:>
אני לא נפגע. 

<היו"ר מכלוף מיקי זוהר:>
אל תיפגע. הגעתך היום לדיון מיותרת - אל תיפגע אבל.

<שר-שלום ג'רבי:>
טוב, תודה רבה. 

<היו"ר מכלוף מיקי זוהר:>
איזה מסר רצית להגיד היום?

<שר-שלום ג'רבי:>
כי אתה לא מבין את העניין. 

<היו"ר מכלוף מיקי זוהר:>
אני מבין יותר טוב ממך. 

<שר-שלום ג'רבי:>
לא נעים להגיד לך, אתה לא מבין את העניין. אבל זה בסדר גמור. אתה יודע גם זה גם בושה וחרפה שלך כיושב ראש ועדה שאתה דן על שירות לאומי ולא מזמין את הרשות לשרות לאומי. 

<היו"ר מכלוף מיקי זוהר:>
צא מהאולם בבקשה. 

<שר-שלום ג'רבי:>
יצאתי. ותלמד מה זה השרות הלאומי.

<היו"ר מכלוף מיקי זוהר:>
צא מהאולם. תוציאו אותו מהאולם.

<שר-שלום ג'רבי:>
בושה וחרפה שלך. תלמד מה זה השרות הלאומי, אתה לא מבין את העניין. מה זה, אני עושה לך טובה שבאתי. 

<היו"ר מכלוף מיקי זוהר:>
צא מהאולם בבקשה. 

<יוליה מלינובסקי (ישראל ביתנו):>
- - -
<שר-שלום ג'רבי:>
אני עושה לך טובה, ואתם לא מבינים מה זה השרות הלאומי בכלל. 

<יוליה מלינובסקי (ישראל ביתנו):>
איזו חוצפה. דיבור בחוצפה, לא פחות ולא יותר. 

<שר-שלום ג'רבי:>
של מי? שלכם. תתביישו לכם. אתם לא יודעים מה זה השרות הלאומי. אתה מזמין ועדה להשוות.

<היו"ר מכלוף מיקי זוהר:>
הדיון פה הוא לא על השרות הלאומי. 

<שר-שלום ג'רבי:>
אתה עושה השוואה, זה כן עוסק. אז כיושב ראש ועדה אתה צריך להבין איך להזמין. 

<היו"ר מכלוף מיקי זוהר:>
תגמור לדבר, זה לא הבמה שלך, צר לי אדוני, צא החוצה. 

מסתבר שאדם לא מבין על מה הוא מדבר. אנחנו דנו פה בנושא אחד – מהרגע שהשרות הלאומי מקבל את ההטבה, ביקשנו שההטבה תינתן גם לחיילי צה"ל. אין לנו שום בעיה עם השרות הלאומי, אנחנו בעד ההטבה של השרות הלאומי, וטוב שהשרות הלאומי מקבל את ההטבה הזאת, ואנחנו בעדה לחלוטין. הדבר היחיד שביקשנו, שתהיה השוואת תנאים גם לחיילי צה"ל – עודד, אני צודק?
<עודד רביבי:>
כן. 

<היו"ר מכלוף מיקי זוהר:>
לכן, מהטענות של האיש, אין לי מושג מהיכן הם הגיעו, כנראה הוא רצה לבוא ולהראות שהוא עובד קשה למען המשרה שלו – אז ראינו. אבל אנחנו כרגע דנים במשהו אחר. 

לכן אני מבקש ממשרד האוצר ומשרד התחבורה להביא בשורה ולומר, שמהיום גם חיילי צה"ל יקבלו את ההטבה הזו. 

מה יש לומר קודם כל למשרד התחבורה. 

<רן שדמי:>
אני מנהל אגף כלכלה, תחבורה ציבורית ברשות לתחבורה ציבורית. 

משרד התחבורה בנושא הזה בעצם גוף מבצע. על-פי החלטת ממשלה, לדעתי, עוד מתחילת שנת אלפיים, נקבע שהתשלום עבור נסיעות חיילים בתחבורה הציבורית יבוצע על-ידי משרד הביטחון, התקציב מוצע במשרד הביטחון, ועל-פי החלטות משרד הביטחון, משרד הביטחון קבע שמי שייסע חינם, זה בעצם חיילים נושאי מדים, ואני חושב שלוחמים הם פטורים ממדים, אם אני זוכר נכון, כולם או חלקם.

<היו"ר מכלוף מיקי זוהר:>
לוחמים פטורים ממדים או לא?
<עודד רביבי:>
חצי שנה האחרונה. 

<היו"ר מכלוף מיקי זוהר:>
אז הם לא פטורים. 

<רן שדמי:>
על-פי זה נעשו סקרים בין משרד התחבורה במשרד הביטחון, ונקבע תשלום שמשרד הביטחון מעביר למפעילי התחבורה הציבורית עבור הנסיעה חינם. אז בעצם מה שאני אומר, אנחנו גוף מבצע, בהנחה שיש אוכלוסייה יותר גדולה, תתאפשר לה נסיעה ללא תשלום בתחבורה הציבורית, ברור שצריך לשפות את המפעילים.

<היו"ר מכלוף מיקי זוהר:>
אני לא חושב שמבחינה כלכלית המשמעות היא כל כך גדולה למפעילים לקלוט עוד חיילים נוספים שגם ככה מגיעים בשעות הבוקר על מדים, כי בשעות הבוקר בדרך כלל הם על מדים. לפעמים, אם הם יוצאים מהצבא, או בסופי שבוע, או אחר-הצהריים, הם יהיו לא על מדים אם הם לא חיילים קרביים כמובן. אני לא חושב שיש בכלל משמעות כלכלית אדירה כל כך שצריך להיכנס ממנה לאיזושהי פאניקה, זה פעם ראשונה. אתה מדבר על שיפוי אני לא יודע - - - 
<רן שדמי:>
אני אומר, יש פה עניין של שיפוי. 

<היו"ר מכלוף מיקי זוהר:>
אני גם חושב שגופי התחבורה ישמחו להיות חלק מעזרה לחיילים שמתפרנסים באזור ה-600, 700, 800 שקלים לחודש, ומשרתים בהתנדבות. 

<רן שדמי:>
בסוף הם גופים עסקיים שעד עכשיו קיבלו תשלום עבור זה. אני לא רואה אותם פה, אבל יכול להיות שהם היו מאבדים את דעתם אם היו מוכנים להתנדב.

אני אומר, אנחנו גוף מבצע, יחליטו שיש גורם שמממן, ברור שאין לנו התנגדות עקרונית להסיע חיילים ללא מדים.
<היו"ר מכלוף מיקי זוהר:>
חברת הכנסת רוצה לשאול אותך שאלה. בבקשה. 

<יוליה מלינובסקי (ישראל ביתנו):>
אתם יכולים להעריך, יש הערכה בכמה כסף מדובר? 

<רן שדמי:>
אנחנו בזמנו עשינו איזה הערכה של סדר גודל של 17 מיליון שקל באוטובוסים, ואם מוסיפים רכבות אז זה עוד כמה מיליונים. 
<היו"ר מכלוף מיקי זוהר:>
17 מיליון שקל. 

<יוליה מלינובסקי (ישראל ביתנו):>
אם החיילים נוסעים בלי מדים זה 17 מיליון שקל? אני אומרת ההפרש – מה שיש היום, ומה שאנחנו רוצים להגיד. 

<היו"ר מכלוף מיקי זוהר:>
אני רוצה לשמוע נציג ממשרד הביטחון.  

<ניר ישוע:>
חשוב להבין, יש מענה מלא לחיילי צה"ל היום במהלך שירותם על מדים גם לטובת המשימות הצבאיות שלהם, גם לטובת הגעה. היום, צה"ל משלם לתחבורה ציבורית סדר גודל של 600 מיליון שקלים בשנה. אין התנגדות. זאת אומרת, אם מכניסים את הנושא הזה של  נסיעה מעבר לשעות הפעילות שלו על מדים זה סוג של הטבה. 
<היו"ר מכלוף מיקי זוהר:>
אם הוא מציג חוגר של חייל סדיר, לא משנה אם הוא לוחם או לא, בין אם הוא על מדים או לא, הוא לא ישלם על הנסיעה. 

<ניר ישוע:>
זה סוג של הטבה. עיקרה זה עניין כלכלי. אם זה 17 מיליון שקלים או יותר, אני לא יודע. 
<היו"ר מכלוף מיקי זוהר:>
קשה לי להאמין, נראה לי סכום קצת גבוה. 

<ניר ישוע:>
בכל מקרה אסור שזה בסוף התגלגל על התקציב של צה"ל – זה עניין של הטבה. 
<היו"ר מכלוף מיקי זוהר:>
גם שר הביטחון כנראה הצטרך להתערב בסוגיה הזאת. התפקיד של שר הביטחון הוא לשמור על חיילי צה"ל, וחיילי צה"ל הם בידיו. אני לא חושב ששר הביטחון היה רוצה שחייל צה"ל ישלם על נסיעות בתחבורה ציבורית, וזה לא משנה. אני כמעט בטוח, אני לא יודע, אני לא שאלתי את שר הביטחון בעניין הזה, אנחנו נעביר כמובן מכתב פנייה מהוועדה אליו, ואנחנו נדרוש לבדוק את זה. אני כמעט סמוך ובטוח, כפי שאני מכיר את שר הביטחון, שהוא לא היה רוצה שחיילי צה"ל בין אם הם על מדים, או לא על מדים, ישלמו בעבור הנסיעות האלה, כמו שנתנו את ההטבה הזאת. משרד הביטחון לא מתנגד, משרד התחבורה אומר, שיש פה סדר גודל של 17 מיליון שקל עלות, אבל עקרונית הוא גם לא מתנגד. נכון.
<ליאור ברייאן:>
אני ממשרד האוצר. כפי שנאמר, מבחינת המענה להגעה לצבא יש מענה מלא. אנחנו מדברים על מעבר להגעה לצבא, כלומר איזושהי הטבה נוספת שרוצים לתת לחיילי צה"ל.
<היו"ר מכלוף מיקי זוהר:>
חיילי צה"ל, כמו שנתנו לשרות לאומי, אותו דבר.
<ליאור בריאן:>
כפי שאמרתי, איזושהי הטבה נוספת שרוצים לתת לחיילי צה"ל. 

חשוב קודם כל מבחינת נקודת המוצא - משרד האוצר העמיד תקציב תוספתי של 600 מיליון שקלים לשיפור מצבם של חיילי החובה בשנה האחרונה, מתוך אותה תפיסה של לשפר את מצבם.  לתפיסתנו, זה נותן מענה בדיוק לצורך הזה של לשפר את מצבם. ככל שרוצים לתת הטבה נוספת, יש פה את גורמי המקצוע שיחליטו אם מבחינתם הם רוצים לפעול לפיו. התקציב לשנים 17'-18' כבר אושר בכנסת לאחרונה, אין מקור שמועמד תוספתי אל מול הדבר הזה. ככל שמשרד הביטחון ממקורותיו ירצה לתעדף את הנושא הזה, הוא יכול במסגרת הנתיב שאושר. 

<היו"ר מכלוף מיקי זוהר:>
זה משהו שאנחנו חווים את זה יום יום - מכדררים ממשרד למשרד. משרד התחבורה אומר 17 מיליון שקל עלות, אנחנו לא מתנגדים. משרד הביטחון אומר מבורך, יש לנו 600 מיליון שקל שתוקצבו. משרד האוצר אומר, כסף תוספתי, משרד הביטחון יממן, אנחנו לא מתנגדים.
<ליאור בריאן:>
התקציב אושר בשנים 17' ו-18'.

משרד האוצר העמיד תוספת של 600 אלף שקלים למטרה הזו. 
<היו"ר מכלוף מיקי זוהר:>
אם יש מכנה משותף – כל משרדי הממשלה לא מתנגדים, זו כבר התחלה, אין התנגדות של משרדי הממשלה. הדבר הנוסף הוא, אנחנו נצטרך להביא למצב שזה גם קורה. ולכן, אני אסכם את הדיון, אבל קודם כל עודד יאמר את הדברים. 

<עודד רביבי:>
אני רוצה רק להוסיף. בעיניי, בסוף כאשר רואים את תקציב המדינה, ושאומרים שההפרש הוא 17 מיליון שקל, גם אם זה סכום שהוא טיפה מופרז, ומבטיחים את ביטחונם של משרתי השרות חובה גם בחופשות, ומאפשרים להם לנסוע בסוף בדרכים יותר בטוחות, יש פה גם אלמנט ביטחוני ובטיחותי. אני חושב שזה קצת מביש, ואני מקווה, אולי לשמחתי, שהדיון הזה מוקלט, שבסוף חיילי החובה יבינו מה קורה פה בין משרדי ממשלה - איך מגלגלים את האחריות, ומהם אנחנו מבקשים לעשות את כל המשימות הנעימות יותר והנעימות פחות. ואני אומר את זה כסגן אלוף במילואים, אני מתבייש שלא מסוגלים שלושה משרדים לשבת ולהגיד, אתה יודע מה, אתה צודק, הייתה פה טעות. מה שנתנו לבנות השרות הלאומי, אנחנו גם נותנים למשרתי החובה. 
הפנייה אליך הגיעה אחרי שהתחלפו שרי ביטחון, לכולם פניתי בנושא, אף אחד לא נתן לי מענה בסוגיה הזאת. זה קצת מביך שבסוף אני שבכלל זה לא בתחום האחריות שלי, אבל בגלל שיש לי ביישוב גם בנות שמשרתות בצבא, וגם בשרות הלאומי, זה נראה לי פשוט אבסורד. 

אני אספר לך רק כקוריוז – מועצה מקומית אפרת, שבע שנים דואגת להעמיד כל יום ראשון בבוקר אוטובוס לחיילים שמשרתים בדרום במחיר מסובסד של 15 שקל כדי לחסוך להם את הנסיעה לירושלים, ללכת מכות בתחנה המרכזית בירושלים כדי להגיע לבאר-שבע בתשע בבוקר. 

משרד הביטחון לא יודע לתקצב את זה, כי זה לא יחידה. אז אני מתקציב המועצה מממן את זה עבור החיילים. פנינו אליכם ואין מענה כי אין סמל יחידה לעשות את ההסעה הזאת. "אגד" לא מוכן להעמיד לי תחבורה ציבורית כי זה קו פעם אחת בשבוע, לא יודע לאכול דבר כזה. אבל בואו, זה בסוף אני כראש רשות, כמנהיג ציבור, נותן מענה לתושבים שלי. יש פה בעיה שהיא כלל ארצית של כל החיילים שמשרתים על מדים, ואני חושב שהיה מכובד לבוא ולהגיד, אתם יודעים ה-17 מיליון שקל, כן תוספתי, לא תוספתי, בואו, יש לנו חיילים שמשרתים שם. 

<היו"ר מכלוף מיקי זוהר:>
אני לא חושב שזה 17 מיליון שקל, אני חושב שזה סכום מופרך. אני לא יודע להעריך כמובן כמה חיילי צה"ל הם כבר במצב שהם לא על מדים ועדיין השתמשו בתחבורה ציבורית, לדעתי, זו כמות שולית,  הרי גם רוב הזמן תחבורה ציבורית בסופי שבוע לא עובדת, כי הרי גם החוק שלנו במדינת ישראל לא מאפשרת לתחבורה ציבורית לעבוד בסוף שבוע. זאת אומרת, שגם ככה, גם אם אתה חייל לא על מדים, ואתה מגיע לסופ"ש הביתה, אתה כנראה לא תשתמש מספיק בתחבורה ציבורית, למעט ביום שישי, שגם ככה זה יום היציאה שלך מהצבא, או יום חמישי בערב. זה עדיין מראה שהסכום הוא באמת לא הגיוני. אם אתם מתקצבים את סך השימוש בתחבורה ציבורית ב-600 מיליון שקל בעבור כל חיילי צה"ל על מדים, ואנחנו מדברים על חיילי צה"ל בלי מדים, ולקחתם איזה 17 מיליון שקל, כשמדברים איתי פה על אזור משהו כמו 3% מסך התקציב הזה, זה פשוט לא הגיוני, ולכן אני חושב שהסכום הוא מופרך – זה פעם אחת. 

פעם שנייה – אני כן הייתי מצפה ממשרד הביטחון  כבר מחר בבוקר לקבוע דיון עם משרד התחבורה ועם משרד האוצר, ולהביא את פתרון הסוגיה במידי. אני לא רוצה להיות במצב שבעוד חודש ימים אני עושה דיון המשך, ועוד פעם אנחנו עושים דיון, ופעם הבאה אנחנו נביא את כל כלי התקשורת במדינת ישראל שיתחילו לעשות גם בדיקה למה מקפחים חיילים של הצבא, ולמה נותנים לשרות לאומי ולא לצבא, וזה יהיה גם לא נעים לכולם – אנחנו לא רוצים להיות שם. אנחנו רוצים להביא בשורה לעם ישראל.  
אין לי בעיה לעשות פה כל שבועיים דיון של בדיקה, מתי תעשו את זה, עד שתתייאשו ותעשו את זה – אני לא נמצא במקום הזה. אני במקום של לאזן את הזכויות בין חיילי צה"ל לבין נותני השרות הלאומי, שלא יכול להיות שיהיה קיפוח בעניין הזה.
על כן אני מבקש בטרם שייקבעו מסקנות נחרצות של הוועדה לאי תקינות של הליך או משהו כזה. אני מבקש לערוך דיון, משרד האוצר, משרד הביטחון, ומשרד התחבורה ממש מהר, להגיע להבנות ולהסכמות איך פותרים את הסוגיה, ולדווח לוועדה שהנושא נפתר. כמובן שאם כן - אנחנו נעשה פה אולי עוד איזשהו דיון, נודה ונשבח, וכל מה שצריך. ואם לא - אז אנחנו נמשיך לדון בזה עד שזה יקרה. 

אנחנו לא נוציא בשלב זה מכתב לשר הביטחון, לא חושב שזה נחוץ כרגע עד שאתם תסיימו את תהליך הדיון. ברגע שנקבל את תוצאות הדיון – אני אומר לגברתי, מנהלת הוועדה, ברגע שנקבל את תוצאות הדיון, נקבל החלטה אם להוציא מכתב לשר הביטחון או לא, וגם אם לעורר דיון המשך וכיצד. 

אני מודה למשתתפים. תודה רבה. 
הישיבה נעולה. 
<הישיבה ננעלה בשעה 10:30.>

